Unanimitat pel Dia Mundial de la Síndrome de Down
04 d’abril 2023

El Ple ordinari de l'Ajuntament de Sagunt, va aprovar per unanimitat, en la sessió celebrada el passat 30 de març, una moció que recollia íntegrament el text del manifest redactat pel Centre Ocupacional Sant Cristòfol amb motiu del Dia Mundial de la Síndrome de Down, que es va celebrar el 21 de març. El manifest va ser llegit en la sessió plenària per una mare amb un fill amb síndrome de Down.

El manifest posa en relleu que allò més ideal seria que no calguera celebrar cada any el Dia Mundial de la Síndrome de Down perquè significaria **«que la nostra societat hauria trobat per fi un estat ideal d'inclusió d'estes persones»**. També destaca que la persona amb síndrome de Down, malgrat els avanços en la societat al llarg dels anys, **«continua necessitant d'una visualització i d'una salvaguarda»**. Per este motiu, **«malgrat que hui dia la seua integració en la població és vista amb total naturalitat, sense cap discriminació, queda tot un camí per recórrer».**

El text aprovat recorda el paper del Centre Ocupacional Sant Cristòfol, en què les persones amb síndrome de Down, però també amb síndrome de William, autista i altres, puguen arribar a tindre una vida tan digna i igual a la resta de la societat. Els usuaris assistixen al Centre per a aprendre una artesania i adquirir la major autonomia possible: **«Volem defensar que siguem tots iguals, units en les nostres enormes i variades diferències.»**

Finalment, el manifest ressalta la importància del paper de la família: **«La conscienciació de la societat és un reflex de l'esperit lluitador i compromés de les famílies modernes del segle XXI, en el qual un fill amb síndrome de Down és un més de la família, amb total naturalitat».**

*   [](http://www.facebook.com/sharer.php?u=https://aytosagunto.es/va/actualitat/unanimitat-pel-dia-mundial-de-la-sindrome-de-down/ "Facebook")
*   [](http://twitter.com/share?url=https://aytosagunto.es/va/actualitat/unanimitat-pel-dia-mundial-de-la-sindrome-de-down/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/unanimitat-pel-dia-mundial-de-la-sindrome-de-down/ "Linked In")
*   [](mailto:?body=https://aytosagunto.es/va/actualitat/unanimitat-pel-dia-mundial-de-la-sindrome-de-down/)